Document ID: 32007D0080

ΑΠΌΦΑΣΗ ΤΗΣ ΕΠΙΤΡΟΠΉΣ
της 1ης Φεβρουαρίου 2007
που επιτρέπει σε ορισμένα κράτη μέλη να χρησιμοποιήσουν πληροφορίες από άλλες πηγές, εκτός από τις στατιστικές έρευνες, στην έρευνα του 2007 για τη διάρθρωση των γεωργικών εκμεταλλεύσεων
[κοινοποιηθείσα υπό τον αριθμό Ε(2006) 7173]
(Τα κείμενα στην αγγλική, γαλλική, γερμανική, δανική, εσθονική, μαλτέζικη, ολλανδική, ουγγρική, σλοβενική, σουηδική και φινλανδική γλώσσα είναι τα μόνα αυθεντικά)
(Κείμενο που παρουσιάζει ενδιαφέρον για τον ΕΟΧ)
(2007/80/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 571/88 του Συμβουλίου, της 29ης Φεβρουαρίου 1988, για τη διοργάνωση κοινοτικών ερευνών σχετικά με τη διάρθρωση των γεωργικών εκμεταλλεύσεων κατά τη χρονική περίοδο 1988-1997 (1), και ιδίως το άρθρο 8 παράγραφος 2,
Εκτιμώντας τα ακόλουθα:
(1)
Κατά τον καθορισμό των προς εξέταση χαρακτηριστικών πρέπει να καταβάλλεται προσπάθεια ώστε να περιορίζεται στον μεγαλύτερο δυνατό βαθμό ο φόρτος των συμμετεχόντων στην έρευνα. Σύμφωνα με το άρθρο 8 παράγραφος 2 του κανονισμού (ΕΟΚ) αριθ. 571/88, ορισμένα κράτη μέλη ζήτησαν να τους επιτραπεί να χρησιμοποιήσουν κατά την έρευνα του 2007 για τη διάρθρωση των γεωργικών εκμεταλλεύσεων, για ορισμένα χαρακτηριστικά, πληροφορίες που είναι ήδη διαθέσιμες από άλλες πηγές εκτός από τις στατιστικές έρευνες.
(2)
Τα κράτη μέλη που ζητούν να τους επιτραπεί να χρησιμοποιήσουν στοιχεία από άλλες πηγές, εκτός από τις στατιστικές έρευνες, έχουν υποβάλει στην Επιτροπή τεχνικό φάκελο σχετικά με την καταλληλότητα και την ακρίβεια των πηγών αυτών. Η Επιτροπή εξέτασε τον φάκελο και έκρινε ότι οι εν λόγω πηγές είναι κατάλληλες. Ως εκ τούτου, πρέπει να δοθούν οι άδειες που έχουν ζητήσει τα κράτη μέλη.
(3)
Τα αποτελέσματα των ερευνών για τη διάρθρωση των εκμεταλλεύσεων έχουν μεγάλη σημασία για την κοινή γεωργική πολιτική. Για αυτό τον λόγο, είναι αναγκαία η διατήρηση υψηλής ποιότητας πληροφόρησης και, επομένως, η χρήση στοιχείων από άλλες πηγές, εκτός από τις στατιστικές έρευνες, μπορεί να γίνει δεκτή μόνον εφόσον τα στοιχεία αυτά είναι εξίσου αξιόπιστα με τα στοιχεία των στατιστικών ερευνών. Πρέπει επομένως να απαιτηθεί από τα κράτη μέλη να λάβουν τα αναγκαία μέτρα προκειμένου να διασφαλίσουν ότι οι υποβαλλόμενες πληροφορίες είναι της ίδιας ποιότητας με τις πληροφορίες που λαμβάνονται από στατιστικές έρευνες, αλλά και να συντάξουν έκθεση σχετικά με την ποιότητα.
(4)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής γεωργικών στατιστικών,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Επιτρέπεται στα κράτη μέλη τα οποία απαριθμούνται στο παράρτημα να χρησιμοποιήσουν για ορισμένα χαρακτηριστικά πληροφορίες που είναι ήδη διαθέσιμες από άλλες πηγές, εκτός από τις στατιστικές έρευνες, στην έρευνα του 2007 σχετικά με τη διάρθρωση των εκμεταλλεύσεων.
Οι εν λόγω πηγές καθορίζονται στο παράρτημα της παρούσας απόφασης.
2. Τα ενδιαφερόμενα κράτη μέλη λαμβάνουν τα αναγκαία μέτρα για να διασφαλίσουν ότι οι πληροφορίες που αναφέρονται στην παράγραφο 1 είναι τουλάχιστον της ίδιας ποιότητας με τις πληροφορίες που λαμβάνονται από στατιστικές έρευνες.
Τα ενδιαφερόμενα κράτη μέλη επισυνάπτουν και αξιολόγηση της ποιότητας των πληροφοριών στις μεθοδολογικές εκθέσεις που πρέπει να υποβληθούν στην Επιτροπή μαζί με τα επικυρωμένα στοιχεία της έρευνας.
Άρθρο 2
Η παρούσα απόφαση απευθύνεται στο Βασίλειο της Δανίας, στην Ομοσπονδιακή Δημοκρατία της Γερμανίας, στη Δημοκρατία της Εσθονίας, στο Μεγάλο Δουκάτο του Λουξεμβούργου, στη Δημοκρατία της Ουγγαρίας, στη Δημοκρατία της Μάλτας, στο Βασίλειο των Κάτω Χωρών, στη Δημοκρατία της Αυστρίας, στη Δημοκρατία της Σλοβενίας, στη Δημοκρατία της Φινλανδίας, στο Βασίλειο της Σουηδίας και στο Ηνωμένο Βασίλειο της Μεγάλης Βρετανίας και της Βόρειας Ιρλανδίας.
Βρυξέλλες, 1 Φεβρουαρίου 2007.

Labels: 12
18
19
6